दुवैमा आर्मी विजयी
त्रिभुवन आर्मी क्लबको महिला र पुरुष दुवै टिमले छैटौं आरबीबी–एनभीए राष्ट्रिय क्लब लिग भलिबलमा सोमबार जित पाएका छन् ।
काठमाडौँ — त्रिभुवन आर्मी क्लबको महिला र पुरुष दुवै टिमले छैटौं आरबीबी–एनभीए राष्ट्रिय क्लब लिग भलिबलमा सोमबार जित पाएका छन् ।त्रिपुरेश्वरस्थित राखेप कभर्डहलमा महिलातर्फ त्रिभुवन आर्मीले रूपन्देहीको एभरेस्ट भलिबल क्लबलाई २५–१९, २५–७, २५–१८ को सोझो सेटमा हराएको थियो । आर्मी अंकतालिकामा ३ अंक जोड्न सफल भयो । पुरुषतर्फ आर्मीले गण्डकी प्रदेश भलिबल टिमलाई २५–१९, २५–८, २५–१८ ले पराजित गरेको थियो । लगातार जित निकालेको आर्मी ६ अंक बटुल्दै अग्रस्थानमा रहन सफल भयो । पहिलो दिन आर्मीले विभागीय प्रतिद्वन्द्वी एपीएफलाई २५–२३, २५–१८, २५–२२ ले हराएको थियो । महिलातर्फ अर्को खेलमा नेपाल पुलिस क्लबले विभागीय प्रतिद्वन्द्वी एपीएफलाई २५–२०, २५–२३, १७–२५, २५–१६ ले पराजित गरेको छ । पुलिसले खातामा ३ अंक जोड्यो । टिपटप हेल्प नेपाल भलिबल क्लबले ढोरपाटन स्पोर्ट्स क्लबलाई २५–२१, २७–२५, २५–२० ले पराजित गर्‍यो । हेल्प नेपालको यो पहिलो जित हो । 